Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2021/C 18/14)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos.

BENDRASIS DOKUMENTAS

„PESCA di DELIA“

ES Nr. PGI-IT-2469 – 2019 10 24

SKVN ( ) SGN (X)

1. [SKVN arba SGN] pavadinimas (-ai)

„Pesca di Delia“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis [nurodyta XI priede]

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

Saugoma geografine nuoroda „Pesca di Delia“ žymimi persikai tiek geltonu, tiek baltu minkštimu, taip pat nektarinai geltonu minkštimu, atitinkantys toliau nurodytus reikalavimus.

Toliau išvardytos patvirtintos veislės, suskirstytos pagal rūšį ir sunokimo laiką.

Rūšis Sunokimo laikas Ankstyvieji Vidutinio vėlyvumo Vėlyvieji Persikai geltonu arba baltu minkštimu Persikai geltonu minkštimu ‘Rich May’, ‘Ruby Rich’, ‘Spring Crest’, ‘Spring Lady’, ‘Royal Glory’ Persikai geltonu minkštimu ‘Elegant Lady’, ‘Rome Star’, ‘Symphonie’, ‘Rich Lady’, ‘Summer Rich’, ‘Royal Lee’, ‘Sweet Dream’ Persikai baltu minkštimu ‘Fidelia’ Persikai geltonu minkštimu ‘Fartime’, ‘Flaminia’, ‘Lucie’, ‘O’Henry’, ‘Plus’, ‘Red Star’, ‘Summerset’, ‘Tardivo 2000’, ‘Guglielmina’ Persikai baltu minkštimu ‘Daniela’ Nektarinai geltonu minkštimu ‘Laura’, ‘Big Bang’, ‘Big Top’, ‘Kay Sweet’ ‘Nectaross’, ‘Orion’, ‘Sweet Lady’, ‘Venus’, ‘Honey Glò’, ‘Honey Royale’ ‘Morsiani 60’, ‘Morsiani 90’, ‘Fairlane’, ‘Francesca’, ‘Max 7’, ‘California’, ‘Nectagalant’

Auginant produktą „Pesca di Delia“ taip pat gali būti naudojamos kitos persikų ir nektarinų veislės, išvestos atliekant mokslinius veislių tyrimus, jei yra eksperimentais ir dokumentais pagrįstų įrodymų, kad auginimo būdas atitinka šioje specifikacijoje nustatytą būdą ir kad produktas pasižymi toliau nurodytomis specifinėmis savybėmis. Naudoti šias veisles produktui su SGN „Pesca di Delia“ auginti galima tik gavus Žemės ūkio, maisto produktų, miškų ūkio ir turizmo ministerijos leidimą. Ministerija šiuo tikslu gali gauti techninę kontrolės įstaigos ar kitos įstaigos nuomonę.

Rinkai tiekiamas produktas su SGN „Pesca di Delia“ turi pasižymėti toliau nurodytomis savybėmis.

— Persikai geltonu arba baltu minkštimu 1) Cukraus kiekis – ankstyvųjų veislių vaisiuose – ne mažesnis kaip 11,5 Brikso laipsnių, o vidutinio vėlyvumo ir vėlyvųjų veislių vaisiuose – ne mažesnis kaip 12 Brikso laipsnių; 2) cukraus ir rūgšties vertės santykis – ankstyvųjų veislių vaisiuose – ne mažesnis kaip 8,5 Brikso laipsnių, o vidutinio vėlyvumo ir vėlyvųjų veislių vaisiuose – ne mažesnis kaip 9 Brikso laipsniai; 3) sunokimo laikas – ankstyvųjų veislių vaisių – nuo gegužės 25 d. iki liepos 15 d., vidutinio vėlyvumo veislių vaisių – nuo liepos 16 d. iki rugpjūčio 20 d., o vėlyvųjų veislių vaisių – nuo rugpjūčio 21 d. iki spalio 10 d.; 4) mažiausias vaisiaus dydis – ankstyvųjų veislių vaisiai – ne mažesnio kaip 61 mm skersmens, o vidutinio vėlyvumo ir vėlyvųjų veislių vaisiai – ne mažesnio kaip 67 mm skersmens.

— Nektarinai geltonu minkštimu 1) Cukraus kiekis – ne mažesnis kaip 12 Brikso laipsnių; 2) cukraus ir rūgšties vertės santykis – ne mažesnis kaip 9 Brikso laipsniai; 3) sunokimo laikas – ankstyvųjų veislių vaisių – nuo birželio 10 d. iki liepos 15 d., vidutinio vėlyvumo veislių vaisių – nuo liepos 16 d. iki rugpjūčio 20 d., o vėlyvųjų veislių vaisių – nuo rugpjūčio 21 d. iki spalio 10 d.; 4) mažiausias vaisiaus dydis – ankstyvųjų veislių vaisiai – ne mažesnio kaip 61 mm skersmens, o vidutinio vėlyvumo ir vėlyvųjų veislių vaisiai – ne mažesnio kaip 67 mm skersmens.

Persikai ir nektarinai su SGN „Pesca di Delia“ turi pasižymėti pirmiau nurodytomis išskirtinėmis savybėmis. Vaisių su geltonu minkštimu minkštimo kietumas turi būti ne didesnis kaip 5,5 kg/cm2, o vaisių su baltu minkštimu – ne didesnis kaip 4 kg/cm2.

Be to, vaisiai su SGN „Pesca di Delia“ turi būti: neapgadinti, nepažeisti ir be dėmių; švarūs, be jokių matomų pašalinių medžiagų; be žymaus pašalinio kvapo ar skonio; sveiki, nesupuvę ir (arba) kitaip nesugedę.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

–

3.4. Specialūs gamybos veiksmai, atliktini nustatytoje geografinėje vietovėje

Visi produkto „Pesca di Delia“ auginimo etapai turi būti atliekami 4 punkte nurodytoje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Produktas gali būti parduodamas bet kurioje pakuotėje, kurią leidžiama naudoti pagal galiojančius teisės aktus.

Produktas su SGN „Pesca di Delia“ pakuojamas 4 punkte nurodytoje gamybos vietovėje, nes nelanksčiose plastikinėse talpyklose (dėžėse) vienas ant kito sukrauti nesupakuoti vaisiai, vežant juos keliu, gali būti sudaužyti, supjaustyti ir įvairiai deformuoti, nes transporto priemonei drebant, siūbuojant ir staigiai stabdant jie yra kratomi ir veikiami aukšto spaudimo.

3.6. Specialios produkto registruotu pavadinimu ženklinimo taisyklės

Užrašas „Pesca di Delia“ turi būti užrašytas ant pakuotės vienodo dydžio spausdintinėmis raidėmis. Iš karto po šiuo užrašu turi būti pateiktas toliau aprašytas logotipas ir pagal teisės aktus privaloma informacija. Draudžiama papildomai įrašyti kitus, aiškiai nenumatytus apibūdinimus. Tačiau leidžiama nurodyti vardus, pavardes, įmonių pavadinimus ir nuosavus prekių ženklus, jei šie neklaidina vartotojo.

Užrašas „Indicazione Geografica Protetta“ gali būti pakartotas kitoje pakuotės ar etiketės vietoje, šį kartą nurodant santrumpą „IGP“ (SGN).

Kad produktą su SGN „Pesca di Delia“ būtų galima identifikuoti, pakuotės viduje naudojami lipdukai su logotipu. Lipduku turi būti paženklinta ne mažiau kaip 20 proc. vienoje pakuotėje esančių vaisių.

4. Glaustas geografinės vietovės apibūdinimas

rodukto su SGN „Pesca di Delia“ auginimo vietovė yra Sicilijoje ir apima visą Kaltanisetos provincijos administracinę teritoriją, kurią sudaro Seradifalko, Kaltanisetos, Delijos, Somatino, Riezio, Madzarino ir Buteros savivaldybės, taip pat visą Agridžento provincijos administracinę teritoriją, kurią sudaro Kanikati, Kastrofilipo, Naro, Ravanūzos ir Kampobelo di Likatos savivaldybės.

5. Ryšys su geografine vietove

Produkto „Pesca di Delia“ ryšys su geografine vietove yra grindžiamas jo specifinėmis savybėmis ir kokybe. „Pesca di Delia“ vaisiai – tiek persikai, tiek nektarinai – turi tam tikrą cukraus kiekį ir savitą skonį, dėl kurių jie skiriasi nuo tos pačios rūšies vaisių, auginamų kitose auginimo vietovėse, net ir tie, kurių minkštimas būna labai kietas. Be to, šių vaisių sunokimo laikas skiriasi nuo kitur auginamų tos pačios rūšies vaisių sunokimo laiko.

Ankstyvuosiuose persikuose cukraus kiekis yra ne mažesnis kaip 11,5 Brikso laipsnių, o vidutinio vėlyvumo ir vėlyvuosiuose persikuose „Pesca di Delia“ – ne mažesnis kaip 12. Ankstyvuosiuose, vidutinio vėlyvumo ir vėlyvuosiuose nektarinuose „Pesca di Delia“ cukraus kiekis yra ne mažesnis kaip 12 Brikso laipsnių.

Produktas „Pesca di Delia“ pasižymi išskirtiniu vaisių skoniu, kuriam būdingas didesnis saldumo pojūtis. Ankstyvuosiuose persikuose „Pesca di Delia“ cukraus ir rūgšties santykis yra ne mažesnis kaip 8,5, o vidutinio vėlyvumo ir vėlyvųjų veislių persikuose – ne mažesnis kaip 9. Ankstyvuosiuose, vidutinio vėlyvumo ar vėlyvuosiuose nektarinuose „Pesca di Delia“ cukraus ir rūgšties santykis yra ne mažesnis kaip 9.

Vietovėje, kurioje auginamas produktas „Pesca di Delia“, didelės su minkštimo kietumu susijusios vertės priklauso nuo auginimo vietos klimato, aplinkos ir dirvožemio sąlygų bei augintojų profesinių įgūdžių – visi šie veiksniai lemia tai, kad persikų medžiai į vaisius gali perduoti daugiau kalcio nei kitose auginimo vietovėse. Augant vaisiams, dėl klimato ir aplinkos sąlygų daug daugiau vandens į medžius prasiskverbia iš žemės nei iš kitur. Dėl to augalai taip pat sugeria didelį kiekį dirvožemio tirpale ištirpusių maisto medžiagų, ypač tų, kurių koncentracija didesnė. Kadangi beveik visi augintojai produktą „Pesca di Delia“ paprastai augina derlingiausioje žemėje, kuri įprastai yra turtinga kalciu, galime teigti, kad vietovės, kurioje auginamas produktas „Pesca di Delia“, klimato, aplinkos ir dirvožemio sąlygos kartu su augintojų įgūdžiais lemia tai, kad čia užauginti vaisiai yra traškesni nei bet kur kitur.

Vaisių su SGN „Pesca di Delia“ sunokimo laikas skiriasi todėl, kad nustatytoje vietovėje ankstyvųjų veislių (kurioms nereikia daug karščio) vaisiai sunoksta 10–15 dienų anksčiau nei kitose auginimo vietovėse auginami tos pačios rūšies vaisiai, o vėlyvųjų veislių (kurioms reikia daug karščio) vaisiai sunoksta 15–20 dienų vėliau. Vidutinio vėlyvumo veislių, kurioms reikia mažiau karščio, vaisiai sunoksta 5–8 dienomis anksčiau, o tos pačios rūšies veislių, kurioms reikia daugiau karščio, vaisiai sunoksta panašiu skaičiumi dienų vėliau.

Vietovė, kurioje auginamas produktas „Pesca di Delia“, yra Sicilijos pietuose, tolimuosiuose šalies pietuose, kur vyrauja šiltas vidutinių platumų Viduržemio jūros klimatas, kuriam būdingos ilgos, sausos ir karštos (28–34 °C) vasaros su dažnomis karščio bangomis (40 °C ir aukštesnė temperatūra) ir trumpos, švelnios, lietingos žiemos, per kurias iškrenta daugiausia vidutinio metinio kritulių kiekio (400–600 mm). Viduržemio jūros regiono klimatas turi stiprų švelninantį poveikį – žiemą temperatūra pakrantėje išlieka nuo 8 iki 10–12 °C, o toliau nuo jūros esančiose vietovės dalyse yra 2–3 laipsniais žemesnė; žemiausia temperatūra beveik niekada nenukrenta žemiau 0 °C, todėl sniegas ir (arba) šalnos žemiausiose vietovėse ir lygumoje yra palyginti reti. Nuo vasario / kovo mėn., kai temperatūra svyruoja nuo 12 iki 18 °C, oras ima palaipsniui šilti, todėl vidutinė pavasario temperatūra (16–24 °C) gegužės mėn. gali staiga pakilti ir vasara būna ankstyva. Augimo sezonu pučia švelnus, nepastovios krypties vėjas, o oro drėgmės lygis išlieka žemas.

Vaisių su SGN „Pesca di Delia“ skonio savybes lemia dideli maisto medžiagų, kurias augalas tiekia vaisiams nuo ankstyvųjų augimo etapų iki sunokimo, kiekiai, kurie susidaro dėl auginimo vietos klimato ir aplinkos sąlygų.

Žiemą temperatūra yra pakankamai žema, kad būtų patenkintas reikliausių „Pesca di Delia“ veislių poreikis šalčiui, kuris yra būtina gero žydėjimo sąlyga, o temperatūra po to einančiu laikotarpiu (vasario–kovo mėn.) sudaro palankias sąlygas ankstyvam žydėjimui ir sparčiai šio proceso eigai, todėl pirmieji vaisių vystymosi etapai prasideda anksti. Be to, augalams žydint, dėl temperatūros, švelnaus, nepastovios krypties vėjo ir žemo oro drėgmės lygio, kurie yra palankūs ir apdulkinančių vabzdžių veiklai, žiedai yra gausiai apdulkinami. Tai skatina intensyvią hormonų veiklą, dėl kurios į naujai apvaisintą mezginę patenka daugiau maisto medžiagų, kurios šiuo augalo augimo etapu yra gaunamos iš jo atsargų.

Maisto medžiagų, kurias augalai gauna vykdydami fotosintezę, kiekiai taip pat yra didesni nei kitur – taip yra todėl, kad biologiniai procesai šiose vietovėse vyksta greičiau nei kitose auginimo vietovėse. Laikotarpiu po žydėjimo vyraujanti temperatūra skatina pumpurus anksti atsigauti ir greitai susiformuoti fotosintezės aparatui, kuris balandžio mėn. šiose vietovėse veikia efektyviausiai. Taip sudaromos sąlygos tiekti vaisiams didelius kiekius maisto medžiagų anksčiau nei kitose vietovėse. Be to, dėl klimato sąlygų (aukštesnės temperatūros, švelnaus, nepastovios krypties vėjo ir žemo oro drėgmės lygio) auginimo sezono metu per lapų žioteles vanduo yra greitai išgarinamas, o tai lemia aukštą medžių evapotranspiracijos lygį. Taip optimizuojamas iš oro gaunamas anglies dioksido ir deguonies kiekis, o lapai iš dirvožemio gauna didelį kiekį vandens ir mineralinių elementų, nuo kurių priklauso fotosintezės procesų greitis ir sklandus veikimas. Jau nuo pat pirmųjų dienos valandų didelis spinduliuotės energijos kiekis šiose platumose esančioje produkto „Pesca di Delia“ auginimo vietovėje kartu su pirmiau minėtais klimato veiksniais didele dalimi lemia greitesnį fotosintezės procesų tempą nei kitose vietovėse, todėl vaisiai gauna daugiau maisto medžiagų. Kaip žinome, vaisiams sunokus visos šios sukauptos maisto medžiagos virsta galutiniais produktais (cukrumis, mineralinėmis druskomis, organinėmis rūgštimis, vitaminais ir kt.), kurie suteikia vaisiams jų kokybines savybes.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje

http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų, miškų ūkio ir turizmo politikos ministerijos interneto svetainėje (www.politicheagricole.it), ekrano dešinėje viršuje spustelėjus nuorodą „Qualità“ („Kokybė“), paskui ekrano kairėje – „Prodotti DOP IGP STG“ („SKVN, SGN, GTG nuorodomis žymimi produktai“) ir galiausiai – „Disciplinari di Produzione all’esame dell’UE“ („ES nagrinėjamos produktų specifikacijos“).

(1) OL L 343, 2012 12 14, p. 1.